《庐陵行》
宋代·王庭圭

庐陵地控虔与洪，孤城斗绝吴楚东。连年贼兵塞官路，烽火照夜旌旗红。

治中来时正逢此，自请按行山谷中。禾州吉水方震动，缚取两渠来衅钟。

凶徒披靡拜麾下，愿持田器为良农。凯歌归陈破贼状，捷书飞入甘泉宫。

甘泉侍臣知姓氏，天子往往闻其风。谓当到阙问边事，边上如今尘不起。

但把长笺造凤栖，莫说渡河挑马棰。此公淹久佐一州，安用州民遮道留。

州中老人错料事，此公行立螭坳头。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。